《陈伯潜太史宅喜晤宝竹坡学士》
清代·董敬舆

深丛蹲孤罴，冷面寒于铁。百寮仰丰采，重臣亦心折。

谏牍心写藏，钦公有施设。延陵吾故人，捐躯事何烈。

廷议悯孤忠，公为表其节。抔土傍惠陵，千秋埋碧血。

言念平生欢，五哀为郁结。贱子田间来，颇亦耻干谒。

华筵获良觏，形神为愉悦。杯酒话名山，神往水云壑。

冻鼓起岩城，惜此仓皇别。

作者简介：董敬舆，字临之，闽县人。官常熟典史。有《钟陵剩草》。